CELEX: 32016R2222
Language: hu
Date: 2016-12-05 00:00:00
Title: A Bizottság (EU) 2016/2222 végrehajtási rendelete (2016. december 5.) a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról

10.12.2016   
            
            
               HU
            
            
               Az Európai Unió Hivatalos Lapja
            
            
               L 336/17
            
         A BIZOTTSÁG (EU) 2016/2222 VÉGREHAJTÁSI RENDELETE
   (2016. december 5.)
   a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének e) pontjára,
   mivel:
   
               (1)
            
            
               A 2658/87/EGK rendelet létrehozta az áruk nómenklatúráját (a továbbiakban: Kombinált Nómenklatúra), amelyet az említett rendelet I. melléklete tartalmaz.
            
         
               (2)
            
            
               A Kombinált Nómenklatúra 9505 10 alszáma alá a karácsonyi ünnepre használt cikkek tartoznak.
            
         
               (3)
            
            
               A „karácsonyi ünnepre használt cikkek” kifejezés értelmezésére vonatkozóan némi iránymutatással szolgál a 9505 vámtarifaszámhoz tartozó Harmonizált Rendszer Magyarázat (a továbbiakban: HR Magyarázat) (A) részének (1) és (2) bekezdése. Továbbra is eltérnek azonban a nézetek arra vonatkozóan, hogy pontosan milyen árucikkek tartoznak a 9505 10 alszám alá.
            
         
               (4)
            
            
               A jogbiztonság érdekében ezért egyértelművé kell tenni a 9505 10 alszám alkalmazási körét, ehhez pedig különbséget kell tenni a 9505 vámtarifaszámhoz tartozó HR Magyarázat (A) részének (1) és (2) bekezdésében említett, a karácsonyi ünnepek alkalmával hagyományosan használt cikkek, illetve a téli időszakban általánosabb dekorációként használt divatos árucikkek között.
            
         
               (5)
            
            
               A 9505 10 alszám Unió-szerte egységes értelmezésének biztosítása érdekében a Kombinált Nómenklatúra 95. árucsoportjához ezért kiegészítő megjegyzést kell fűzni.
            
         
               (6)
            
            
               A 2658/87/EGK rendelet I. mellékletét ennek megfelelően módosítani kell.
            
         
               (7)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A 2658/87/EGK rendelet I. mellékletében meghatározott Kombinált Nómenklatúra második részében a 95. árucsoport leírása a következő kiegészítő megjegyzéssel egészül ki:
   
      
                  „1.
               
               
                  A 9505 10 alszám alá tartoznak:
                  
                              a)
                           
                           
                              azok az árucikkek, melyekről széles körben ismert, hogy hagyományosan a karácsonyi ünnepek alkalmával használják őket, és amelyeket kizárólag a karácsonyi ünnepek alkalmával történő használatra gyártanak és terveznek.
                              Ezek az alábbiak:
                              
                                          1.
                                       
                                       
                                          a Jézus születéséhez kapcsolódó árucikkek (azaz a hagyományos betlehemi jászollal összefüggő árucikkek), például Jézus születéséhez kapcsolódó (betlehemi) figurák és állatok, betlehemi csillagok, a háromkirályok, valamint Jézus születéséhez kapcsolódó (betlehemi) jelenetek;
                                       
                                    
                                          2.
                                       
                                       
                                          olyan árucikkek, melyeket a régi nemzeti hagyományok miatt karácsonyi ünnepek alkalmával használt árucikknek tekintenek, például:
                                          
                                                      —
                                                   
                                                   
                                                      mesterséges karácsonyfa,
                                                   
                                                
                                                      —
                                                   
                                                   
                                                      karácsonyi zokni,
                                                   
                                                
                                                      —
                                                   
                                                   
                                                      karácsonyi fahasáb utánzata,
                                                   
                                                
                                                      —
                                                   
                                                   
                                                      karácsonyi pukkanó bonbon,
                                                   
                                                
                                                      —
                                                   
                                                   
                                                      Mikulás szánkóval is,
                                                   
                                                
                                                      —
                                                   
                                                   
                                                      karácsonyi angyal.
                                                   
                                                
                                    Nem tartoznak az alszám alá a téli időszakhoz kapcsolódó olyan árucikkek, amelyek alkalmasak általánosabb téli dekorációként történő használatra, mert ezek objektív jellemzői arra utalnak, hogy az árucikkeket nem kizárólag a karácsonyi ünnepek alkalmával használják, hanem elsősorban dekorációként a téli időszakban; ilyenek például a jégcsapok, hópelyhek, csillagok, rénszarvasok, vörösbegyek, hóemberek, valamint a télhez kapcsolódó más képek, függetlenül attól, hogy a szín vagy a ruházat stb. utal-e a karácsonnyal való kapcsolatra.
                           
                        
                              b)
                           
                           
                              karácsonyfadíszek.
                              Ezek olyan árucikkek, melyeket a karácsonyfára történő felakasztásra terveztek (azaz olyan könnyű árucikkek, amelyek általában nem tartós anyagból készültek, és amelyeket a karácsonyfa díszítésére szántak). Az árucikkeknek kapcsolódniuk kell a karácsonyhoz.”
                           
                        
            
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. december 5-én.
      
         
            a Bizottság részéről
         
         Stephen QUEST
         
            főigazgató
         
         
            Adóügyi és Vámuniós Főigazgatóság
         
      
   
   
      (1)  HL L 256., 1987.9.7., 1. o.